KELMĖS RAJONO SAVIVALDYBĖS

TARYBA

SPRENDIMAS

DĖL KELMĖS RAJONO SAVIVALDYBĖS TARYBOS 2017 M. BALANDŽIO 27 D. SPRENDIMO NR. T-153 „DĖL MOKESČIŲ LENGVATŲ NUSTATYMO“ PAKEITIMO

2020 m. rugsėjo 24 d. Nr. T-309

Kelmė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, 18 straipsnio 1 dalimi, Lietuvos Respublikos žemės mokesčio įstatymo 8 straipsnio 3 dalimi, Lietuvos Respublikos nekilnojamojo turto mokesčio įstatymo 7 straipsnio 5 dalimi, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 papunkčiu, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktu, Kelmės rajono savivaldybės taryba nusprendžia:

Pakeisti Kelmės rajono savivaldybės tarybos 2017 m. balandžio 27 d. sprendimo Nr. T-153 „Dėl mokesčių lengvatų nustatymo“ 5 punktą ir išdėstyti jį taip:

„5. Atleisti savivaldybės biudžeto sąskaita juridinius asmenis, vykdančius veiklą Kelmės rajono savivaldybės teritorijoje, nuo žemės, valstybinės žemės nuomos ir nekilnojamojo turto mokesčio mokėjimo 10 metų laikotarpiui, jei per 1 metus investuota Kelmės rajono savivaldybės teritorijoje nuo 300 001 Eur iki 1 000 000 Eur į naujai sukurtą turtą ir sukurtos ne mažiau kaip 5 naujos darbo vietos (mokami socialinio draudimo mokesčiai) Kelmės rajono savivaldybėje gyvenamąją vietą deklaravusiems gyventojams (jeigu su samdomais darbuotojais sudaromos neterminuotos darbo sutartys dirbti visą darbo dieną ir įsipareigojama išlaikyti sukurtą darbo vietą ne mažiau kaip 3 metus).“

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės mero pavaduotojas,

laikinai einantis Savivaldybės mero pareigas	Egidijus Ūksas